A BIZOTTSÁG HATÁROZATA
(2004. július 27.)
a tagállamok által 2004 során a baromfik és a vadmadarak madárinfluenza-fertőzöttsége felmérési programjainak jóváhagyásáról és az e programok végrehajtását szolgáló közösségi pénzügyi hozzájáruláshoz szükséges jelentési és megfelelőségi szabályok meghatározásáról
(az értesítés a B(2004) 2854. számú dokumentummal történt)
(csak a spanyol, dán, német, görög, angol, francia, olasz, holland, portugál, finn és svéd nyelvű szövegek hitelesek)
(EGT vonatkozású szöveg)
(2004/630/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló 1990. június 26-i 90/424/EGK tanácsi határozatra (1) és különösen annak 20. cikkére,
mivel:
(1)
A 90/424/EGK határozat rendelkezik a közösségi pénzügyi hozzájárulásról a közösségi állat-egészségügyi jogszabályok és az állat-egészségügyi oktatás vagy képzés fejlesztéséhez szükséges technikai és tudományos intézkedések vállalásához.
(2)
A 2004/111/EK bizottsági határozat (2) előírja a baromfik és a vadmadarak madárinfluenza-fertőzöttségének a tagállamokban 2004 folyamán történő felmérésének végrehajtását a Bizottság által jóváhagyott felmérési terveknek megfelelően; e felméréseknek a baromfikban jelen lévő fertőzéseket kell vizsgálnia, ami a jelenlegi jogi szabályozás felülvizsgálatához vezethet, és hozzájárul az állatokat és az embereket a vadvilág felől fenyegető lehetséges fenyegetésre vonatkozó ismeretekhez.
(3)
A tagállamok által benyújtott programokat a Bizottság a tagállamokban a 2004-es év folyamán a baromfik és a vadon élő madarak madárinfluenzájára vonatkozó felmérések végrehajtásáról szóló 2004/111/EK határozat módosításáról szóló 2004/615/EK határozatban megadott irányelvek szerint megvizsgálta és az említett irányelvekkel összhangban lévőnek találta; ezáltal ezek egyenként elfogadásra kerülnek.
(4)
A jóváhagyandó programokkal kapcsolatos, 2004. március 15. óta felmerült költségek is megfelelőek kofinanszírozás céljára.
(5)
Ciprus benyújtott egy felügyeleti programot, de a tervezett vizsgálatok alacsony aránya miatt nem kért pénzügyi hozzájárulást a Bizottságtól; mindamellett a programot hivatalosan jóvá kell hagyni.
(6)
Helyénvaló továbbá megállapítani a felmérések eredményeinek jelentésére és a program végrehajtása során a tagállam részére felmerülő költségekhez történő közösségi pénzügyi hozzájárulás iránti pénzügyi igény által tartalmazott költségek megfelelőségére vonatkozó szabályokat.
(7)
Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok végrehajtják a baromfik és a vadmadarak madárinfluenza-fertőzöttségének felmérését az I. mellékletben felsorolt és ezúton a megadott időszakra jóváhagyott programok szerint.
(2) A mintavétel és a minták vizsgálatának költségeihez való pénzügyi hozzájárulást az I. mellékletben meghatározott maximális összegig kell folyósítani az egyes tagállamok számára.
Ez a hozzájárulás folyósításra kerül, ha a tagállam:
a)
hatályba lépteti a programjának végrehajtásához szükséges törvényeket, rendeleteket vagy adminisztratív előírásokat;
b)
legkésőbb 2005. március 15-ig továbbít egy, a madárinfluenzáról szóló zárójelentést a Bizottságnak és a közösségi referencialaboratóriumnak a program technikai végrehajtásáról és a kapott eredményekről, a II., III., IV. és V. mellékletekben meghatározott jelentésmodelleket használva, és csatolva az arra vonatkozó bizonyítékot, hogy a költségek a program számára jóváhagyott időszakban merültek fel;
c)
eredményesen végrehajtja a programot; különösen az illetékes hatóságnak kell biztosítania azt, hogy megfelelő mintákat vegyenek a baromfitartó gazdaságokban vagy a vágóhidakon.
2. cikk
E határozat címzettjei a Belga Királyság, a Dán Királyság, a Németországi Szövetségi Köztársaság, a Spanyol Királyság, a Francia Köztársaság, Írország, az Olasz Köztársaság, a Ciprusi Köztársaság, a Luxemburgi Nagyhercegség, az Osztrák Köztársaság, a Portugál Köztársaság, a Finn Köztársaság, a Svéd Királyság és Nagy-Britannia és Észak-Írország Egyesült Királysága.
Kelt Brüsszelben, 2004. július 27-én.